กรมราชทัณฑ์ ยืนยันดูแลผู้ต้องขังทุกคนอย่างดีที่สุด เร่งปูพรมตรวจหาเชื้อ คัดแยกผู้ป่วยเข้าระบบการรักษาทันที
นายอายุตม์ สินธพพันธ์ อธิบดีกรมราชทัณฑ์ ชี้แจงสถานการณ์การระบาดของโรคโควิด -19 ภายในเรือนจำและทัณฑสถานหญิงกลาง โดยมีจำนวนผู้ติดเชื้อในเรือนจำพิเศษกรุงเทพมหานคร 1,794 ราย และทัณฑสถานหญิงกลาง 1,039 ราย รวม 2,833 ราย ซึ่งได้ส่งตัวผู้ติดเชื้อไปรักษายังโรงพยาบาลแม่ข่ายและโรงพยาบาลสนามแล้ว รวมได้เร่งสอบสวนโรคจากผู้ติดเชื้อไปยังผู้ต้องขังในพื้นที่ พร้อมตรวจผลซ้ำและเอกซเรย์ปอด ภายใน 7 และ 14 วัน หากพบผู้ติดเชื้อรายใหม่จะคัดแยกออกมาทันที พร้อมเพิ่มมาตรการให้ผู้ต้องขังทุกคนสวมหน้ากากอนามัยตลอด 24 ชั่วโมงและล้างมือบ่อยๆ ขณะเดียวกันที่เรือนจำพิเศษกรุงเทพมหานครได้ปิดแดนทุกแดนและมีการตั้งโรงพยาบาลสนามภายในพื้นที่เพื่อดูแลผู้ป่วยอย่างใกล้ชิด โดยยึดแนวทางบับเบิ้ลแอนด์ซีล ตามมาตรการของกระทรวงสาธารณะสุข นอกจากนี้ได้ประสานให้เรือนจำขนาดใหญ่ลดและคัดกรองการนำผู้ต้องขังรายใหม่เข้าสู่เรือนจำโดยขยายระยะเวลาในห้องกักโรคจาก 14 วันเป็น 21 วัน ทั้งนี้ยืนยันจะดูแลผู้ต้องขังที่ติดเชื้อทุกคนอย่างดีที่สุด โดยมีการประสานขอเพิ่มบุคลากรทางการแพทย์ ดึงตัวผู้ต้องขังที่มีความรู้ด้านการแพทย์ และอาสามัครมาช่วยงาน พร้อมเร่งจัดหาอุปกรณ์รักษาให้เพียงพอ เช่น เครื่องช่วยหายใจ อย่างไรก็ตาม ได้สั่งการให้เร่งรัดสร้างห้องแลปตรวจเชื้อเพิ่มขึ้น จากเงินพระราชทาน ตามโครงการราชทัณฑ์ปันสุข ซึ่งคาดว่าภายใน 5 วัน จะเปิดใช้งานได้ โดยจะสามารถวิเคราะห์ผลได้ถึงวันละ 1,500 เคส สำหรับข้อเสนอให้ฉีดวัคซีนโควิด-19 แก่เจ้าหน้าที่และผู้ต้องขังนั้น ได้เสนอเรื่องแล้วและได้รับการสรับสนุน ซึ่งเจ้าหน้าที่และผู้ต้องขังบางเรือนจำ เริ่มได้รับการฉีดวัคซีนแล้วด้านนายแพทย์วีระกิตติ์ หาญปริพรรณ์ รองอธิบดีกรมราชทัณฑ์ กล่าวว่า ขอให้ญาติผู้ต้องขังไม่ต้องกังวล ยืนยันว่ากรมราชทัณฑ์ได้ยกระดับมาตรการดูแลผู้ต้องขังอย่างดีที่สุด โดยแยกผู้ติดเชื้อออกจากผู้ที่ไม่ติดเชื้ออย่างชัดเจนและระดมปูพรมตรวจหาเชื้อให้กับผู้ต้องขังแบบ 100% ซึ่งทำให้ในช่วง 2-3 วันที่ผ่านมา ตัวเลขผู้ติดเชื้อในผู้ต้องขังจึงเพิ่มขึ้นอย่างรวดเร็ว แต่หลังจากนี้คาดว่าตัวเลขจะเริ่มนิ่ง อย่างไรก็ตามได้เตรียมเตียงรักษา อุปกรณ์ทางการแพทย์และยาต้านไวรัสอย่างเพียงพอส่วนกรณีที่รุ้ง ปนัสยา สิทธิจิรวัฒนกุล ติดเชื้อโควิด-19 นั้น ทางกรมราชทัณฑ์ ได้สิบสวนแล้วพบว่าขณะนั้นรุ้งถูกควบคุมตัวในพื้นที่แดนแรกรับ ซึ่งมีผู้ที่อยู่ในพื้นที่เดียวกัน 1,500 คน ตรวจทุกคนแล้ว ไม่พบว่าผู้ใดติดเชื้อ ส่วนไมค์-ภาณุพงศ์ ผลตรวจล่าสุดพบการติดเชื้อโควิด-19 ซึ่งได้ส่งตัวเข้ารับการรักษาแล้ว